ระเบียบกระทรวงสาธารณสุขว่าด้วยบุคคลซึ่งกระทรวง ทบวง กรม กรุงเทพมหานคร เมืองพัทยา องค์การบริหารส่วนจังหวัด เทศบาล องค์การบริหารส่วนท้องถิ่นอื่น หรือสภากาชาดไทยมอบหมายให้ประกอบโรคศิลปะสาขากิจกรรมบำบัด ในความควบคุมของเจ้าหน้าที่ซึ่งเป็นผู้ประกอบโรคศิลปะสาขากิจกรรมบำบัด หรือผู้ประกอบวิชาชีพเวชกรรม พ.ศ. 2551

ระเบียบกระทรวงสาธารณสุข
ว่าด้วยบุคคลซึ่งกระทรวง
ทบวง กรม กรุงเทพมหานคร เมืองพัทยา องค์การบริหารส่วนจังหวัด
เทศบาล
องค์การบริหารส่วนท้องถิ่นอื่น หรือสภากาชาดไทยมอบหมายให้
ประกอบโรคศิลปะสาขากิจกรรมบำบัด
ในความควบคุมของเจ้าหน้าที่ซึ่งเป็น
ผู้ประกอบโรคศิลปะสาขากิจกรรมบำบัด
หรือผู้ประกอบวิชาชีพเวชกรรม
พ.ศ. ๒๕๕๑

อาศัยอำนาจตามความในมาตรา
๗ และมาตรา ๓๐ (๕) แห่งพระราชบัญญัติการประกอบโรคศิลปะ พ.ศ. ๒๕๔๒
รัฐมนตรีว่าการกระทรวงสาธารณสุข ออกระเบียบไว้ดังต่อไปนี้

ข้อ
๑  ระเบียบนี้เรียกว่า ระเบียบกระทรวงสาธารณสุขว่าด้วยบุคคลซึ่งกระทรวง
ทบวง กรม กรุงเทพมหานคร เมืองพัทยา องค์การบริหารส่วนจังหวัด เทศบาล
องค์การบริหารส่วนท้องถิ่นอื่น
หรือสภากาชาดไทยมอบหมายให้ประกอบโรคศิลปะสาขากิจกรรมบำบัดในความควบคุมของเจ้าหน้าที่ซึ่งเป็นผู้ประกอบโรคศิลปะสาขากิจกรรมบำบัดหรือผู้ประกอบวิชาชีพเวชกรรม
พ.ศ. ๒๕๕๑

ข้อ
๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในระเบียบนี้
บุคคล หมายความว่า
ผู้ที่ผ่านการอบรมในหลักสูตรที่เกี่ยวกับการประกอบโรคศิลปะสาขากิจกรรมบำบัดจากสถาบันที่ได้รับการรับรองจากคณะกรรมการวิชาชีพสาขากิจกรรมบำบัด
หรือผู้ที่ได้รับมอบหมายให้ประกอบโรคศิลปะสาขากิจกรรมบำบัดมาแล้วไม่น้อยกว่า ๑๐ ปี
ก่อนระเบียบฉบับนี้ใช้บังคับ
หน่วยงาน หมายความว่า กระทรวง ทบวง กรม
กรุงเทพมหานคร เมืองพัทยา องค์การบริหารส่วนจังหวัด เทศบาล
องค์การบริหารส่วนท้องถิ่นอื่น ที่รัฐมนตรีประกาศกำหนด หรือสภากาชาดไทย
เจ้าหน้าที่ หมายความว่า ข้าราชการ พนักงานของรัฐ
พนักงานราชการ พนักงานหรือลูกจ้าง สังกัดกระทรวง ทบวง กรม กรุงเทพมหานคร
เมืองพัทยา องค์การบริหารส่วนจังหวัด เทศบาล
องค์การบริหารส่วนท้องถิ่นอื่นที่รัฐมนตรีประกาศกำหนด หรือสภากาชาดไทย
ซึ่งเป็นผู้ประกอบโรคศิลปะสาขากิจกรรมบำบัด
ผู้ประกอบวิชาชีพเวชกรรม หมายความว่า
ผู้ประกอบวิชาชีพเวชกรรมตามกฎหมายว่าด้วยวิชาชีพเวชกรรม

ข้อ
๔ 
ให้บุคคลที่หน่วยงานมอบหมายทำการประกอบโรคศิลปะในความควบคุมของเจ้าหน้าที่ซึ่งเป็นผู้ประกอบโรคศิลปะสาขากิจกรรมบำบัดหรือผู้ประกอบวิชาชีพเวชกรรม
ได้ดังต่อไปนี้
(๑)
เตรียมและดูแลผู้ป่วยให้พร้อมเพื่อรับบริการทางกิจกรรมบำบัด
(๒)
เตรียมและดูแลเครื่องมือ อุปกรณ์ และสถานที่ให้พร้อมที่จะให้บริการทางกิจกรรมบำบัด
(๓)
จัดท่าของผู้ป่วยให้มีความเหมาะสมและปลอดภัยในการรับบริการทางกิจกรรมบำบัด ตลอดจนช่วยในการเปลี่ยนท่าและเคลื่อนย้ายตัวผู้ป่วย
(๔)
ช่วยผู้ป่วยในการสวมใส่และถอดกายอุปกรณ์เสริม กายอุปกรณ์เทียม อุปกรณ์เครื่องช่วย และอุปกรณ์ประคองข้อไหล่
แขนและมือ เพื่อรับบริการทางกิจกรรมบำบัด
(๕)
ดูแลผู้ป่วยในการทำกิจกรรมตามแผนการให้บริการ
(๖)
สังเกตและรายงานเหตุการณ์หรืออาการผิดปกติของผู้ป่วย
(๗)
ให้ใช้เครื่องมือทางกิจกรรมบำบัด ดังต่อไปนี้ได้
(ก)
ชุดอุปกรณ์ช่วยในการทำกิจวัตรประจำวัน
(ข)
ชุดอุปกรณ์ฝึกทักษะการทำงานและความคล่องแคล่วของมือ
(ค)
ชุดอุปกรณ์ฝึกความแข็งแรงและความทนทานของกล้ามเนื้อ
(ง)
ชุดอุปกรณ์เพิ่มระยะการเคลื่อนไหวของข้อ
(จ)
ชุดอุปกรณ์ฝึกเตรียมความพร้อมการทำงานของแขนและมือ
(ฉ)
ชุดอุปกรณ์ฝึกการทรงท่าและจัดท่าทางในการทำกิจกรรม
(ช)
ชุดอุปกรณ์กระตุ้นระบบประสาทสัมผัส (Multi  sensory Tools/Snoezelen)

ข้อ
๕  ให้ปลัดกระทรวงสาธารณสุขเป็นผู้รักษาการตามระเบียบนี้
และให้มีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบนี้

ประกาศ
ณ วันที่ ๓ เมษายน พ.ศ. ๒๕๕๑
ชวรัตน์  ชาญวีรกูล
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงสาธารณสุข

ปริยานุช/จัดทำ
๓๐ พฤษภาคม ๒๕๕๑

โชติกานต์/ปรับปรุง
๑๕ พฤศจิกายน
๒๕๕๙

[๑]
ราชกิจจานุเบกษา เล่ม ๑๒๕/ตอนพิเศษ ๘๕ ง/หน้า ๓/๒๑ พฤษภาคม ๒๕๕๑